
Munkavállalók tanácsadói hálózata a szervezetekben – Avagy kitől kérnek a munkavállalók tanácsot?

Kulcsszavak: hálózatok; tanácsadás; szervezet, információáramlás, hálózatkutatás
A szervezetek számára számos előnnyel jár, ha jól működő, kiterjedt tanácsadási hálózattal rendelkeznek, mivel ez lehetővé teszi a munkavállalók közötti információ, tudás és útmutatás hatékony áramlását. A dolgozat egy magyar projektmenedzsmenttel, építészeti tervezéssel és mérnöki tanácsadással foglalkozó vállalatban vizsgálja a tanácsadói hálózat működését. A kutatás célja a munkavállalók közötti tanácsadás irányait és azokat a tényezőket feltárni, amelyek befolyásolják a tanácsadói fél megválasztását. A kutatás során kérdőíves felmérést és hálózatkutatási módszert alkalmaztam a tanácsadói kapcsolatok feltérképezésére. Az eredmények szerint a munkavállalók leginkább a magasabb beosztású és nagyobb szakmai tapasztalattal rendelkező kollégáktól kérnek tanácsot, míg a személyes kapcsolatok nem játszanak meghatározó szerepet a döntési folyamatban. A dolgozat továbbá rávilágít a szervezet három fő szakterületének elkülönülésére és az azok közötti szakmai interakciókra. A kutatás hozzájárul a munkahelyi tanácsadói hálózatok működésének jobb megértéséhez, és segíti a vállalatot a hiányosságok és téves működések korrigálásában.



